text: [{"text_idx": "#000000", "text": "I\u0301 hesum d\u00f8gum er no\u0301gv skriva\u00f0 um l\u00f8narvi\u00f0urskifti og umst\u00f8\u00f0urnar hja\u0301 sju\u0301krar\u00f8ktarfr\u00f8\u00f0ingunum, og a\u0301 Facebook eru fleiri og fleiri, sum vi\u0301sa si\u0301n solidaritet vi\u00f0 gr\u00f8nu bo\u0301kst\u00f8vunum, \u201cR\u00e6tti\u00f0 skeivleikan!\u201d"}, {"text_idx": "#000001", "text": "Eg skal ikki gera nakrar vi\u00f0merkingar vi\u00f0vi\u0301kjandi samra\u0301\u00f0ingunum ella kr\u00f8vunum hja\u0301 hv\u00f8rjum parti, anna\u00f0 enn at siga, at seinasta a\u0301ri\u00f0 havi eg veri\u00f0 sera no\u0301gv u\u0301ti a\u0301 Landssju\u0301krahu\u0301sinum vegna sju\u0301ku og dey\u00f0a i\u0301 familjuni, og havi eg vi\u00f0 egnum eygum vitna\u00f0, hvussu ty\u0301dningarmiklir sju\u0301krar\u00f8ktarfr\u00f8\u00f0ingarnir og onnur a\u0301 LSH eru, og hvussu v\u00e6l, tey gera si\u0301tt arbei\u00f0i."}, {"text_idx": "#000002", "text": "Men ta\u00f0, sum eg ynski at huglei\u00f0a um, er gr\u00f8nu or\u00f0ini a\u0301 Facebook, \u201cR\u00e6tti\u00f0 skeivleikan!\u201d Eg kann ikki lata vera vi\u00f0 at hugsa um, hvat hev\u00f0i hent, um fo\u0301lk skriva\u00f0u somu or\u00f0ini, hv\u00f8rja fer\u00f0 skeivleikar i\u0301 samfelagnum skuldu veri\u00f0 r\u00e6tta\u00f0ir."}, {"text_idx": "#000003", "text": "Eitt eru sa\u0301ttma\u0301lar og samra\u0301\u00f0ingar um l\u00f8narvi\u00f0urskifti \u2013 og r\u00e6tt skal vera r\u00e6tt, ti\u0301 arbei\u00f0sma\u00f0urin er l\u00f8n si\u0301na verdur. Men hvat vi\u00f0 politiska skeivleikanum i\u0301 landinum? Hvat vi\u00f0 fiskivinnu- og pensio\u0301nsny\u0301skipanunum? Hvat vi\u00f0 sparingum, sum gera, at u\u0301tbu\u0301gvingarstovnar ikki kunnu geva teimum ungu holla vitan og ney\u00f0uga menning? Hvat vi\u00f0 avger\u00f0um, sum landsty\u0301ri\u00f0 og by\u0301ra\u0301\u00f0 taka, um at bru\u0301ka milliardir upp a\u0301 luxuri\u00f8sar samfelagsligar fyrimunir, heldur enn at bru\u0301ka pening upp a\u0301 ney\u00f0ugar menniskjaligar f\u00f8rleikar, sa\u0301larliga fri\u00f0s\u00e6lu, dey\u00f0iligar ney\u00f0st\u00f8\u00f0ur, bra\u0301\u00f0feingis t\u00f8rvir og langti\u0301\u00f0ar heilsubo\u0301t millum fo\u0301lk i\u0301 F\u00f8royum?"}, {"text_idx": "#000006", "text": "Hvat vi\u00f0 kvinnum, sum mugu leita s\u00e6r til kvinnuhu\u0301si\u00f0 ella til familju, ti\u0301 t\u00e6r mugu fly\u0301ggja undan einum sv\u00f8kum manni? Hvat vi\u00f0 b\u00f8rnum, sum ikki tora at bjo\u0301\u00f0a vinum si\u0301num heim, ti\u0301 tey ikki vita, hvussu st\u00f8\u00f0an er heima? Hvat vi\u00f0 ungum gentum, sum alt li\u0301vi\u00f0 hava fingi\u00f0 at vita, hvussu ljo\u0301tar t\u00e6r eru, ella dreingjum, sum alt li\u0301v teirra hava hoyrt at teir eru ein o\u0301nytta?"}, {"text_idx": "#000007", "text": "Hvat vi\u00f0 happing i\u0301 sku\u0301lunum, mannamuni millum n\u00e6mingar, klandur millum l\u00e6rarar og foreldur? Hvat vi\u00f0 arbei\u00f0spla\u0301ssum, har psykiskur terror r\u00e6\u00f0ur millum arbei\u00f0sfo\u0301lk ella tunga arbei\u00f0sbyr\u00f0an, sum ger, at sju\u0301kradagarnir eru alt ov no\u0301gvir?"}, {"text_idx": "#000009", "text": "Sto\u0301rur munur er a\u0301 at siga, \u201cR\u00e6tti\u00f0 skeivleikan\u201d og at siga, \u201cEg vil gera mi\u0301tt til, at r\u00e6tta skeivleikan!\u201d. Ta\u00f0 fyrra er at peika eftir \u00f8\u00f0rum, og hitt seinna er at peika eftir s\u00e6r sja\u0301lvum. Ta\u00f0 fyrra er at krevja, at onnur gera naka\u00f0, og hitt seinna er at gera naka\u00f0 vi\u00f0 ta\u00f0 sja\u0301lvur. Ta\u00f0 fyrra er at standa uttan fyri og passivur hyggja at trupuleikanum, og hitt seinna er at fara inn og bli\u0301va partur av loysnini."}, {"text_idx": "#000010", "text": "Eg gle\u00f0ist um mongu f\u00f8royingarnar, sum ikki bara standa uttan fyri og hyggja at, men sum eru farnir til verka og gera naka\u00f0 vi\u00f0 avbjo\u0301\u00f0ingarnar og vilja vera vi\u00f0 at loysa trupulleikarnar. Innan \u00f8ll hesi \u00f8ki, sum eg havi nevnt \u2013 og mong onnur \u2013 eru brennandi og halga\u00f0 fo\u0301lk, sum ikki bert siga \u201cR\u00e6tti\u00f0 skeivleikan!\u201d, men sum leggja li\u0301v og sa\u0301l i\u0301 at r\u00e6tta skeivleikarnar i\u0301 samfelagi okkara."}, {"text_idx": "#000011", "text": "Eg veit ikki, hvat u\u0301rsliti\u00f0 ver\u00f0ur i\u0301 samra\u0301\u00f0ingunum hja\u0301 sju\u0301krar\u00f8ktarfr\u00f8\u00f0ingunum, men eg veit, at u\u0301rsliti\u00f0 hja\u0301 teimum, sum siga \u201cEg vil vera vi\u00f0 at r\u00e6tta skeivleikan a\u0301 mi\u0301num \u00f8ki i\u0301 samfelagnum!\u201d, ver\u00f0ur ein l\u00f8n, sum ikki kann metast i\u0301 kro\u0301num og oyrum."}]